Γεώργιος Βούρης

Ο Γεώργιος Βούρης (1802 - 1860) ήταν Έλληνας ακαδημαϊκός του 19ου αιώνα.

 Βιογραφικά στοιχεία 
Η καταγωγή του ήταν από τη Μακεδονία και τα Ιωάννινα. Γεννήθηκε το 1802 στη Βιέννη, και το όνομά του αναφέρεται και ως Georg Constantin Bouris. Σπούδασε Φιλοσοφία και Νομική στο Πανεπιστήμιο της Βιέννης, αλλά σύντομα στράφηκε στο πάθος του που ήταν τα μαθηματικά και η αστρονομία. Αν και μελέτησε υπό την επίβλεψη του καθηγητή μαθηματικών Αντρέας φον Εττινγκχάουσεν (Andreas von Ettingshausen) και του Γιόζεφ Γιόχαν φον Λίτροβ (Joseph Johann von Littrow), διευθυντή του Αυτοκρατορικού Αστεροσκοπείου της Βιέννης, ήταν σε μεγάλο βαθμό αυτοδίδακτος. Στη Βιέννη έγινε διευθυντής του Ελληνικού Μουσείου και την ίδια περίοδο (1834) υπέβαλε στο Αστεροσκοπείο της Βιέννης την εργασία του για τον υπολογισμό της τροχειάς του κομήτη Μπιέλα. Με τη σύσταση του Εθνικού Πανεπιστημίου Αθηνών διορίστηκε, στις 14 Απριλίου 1837, τακτικός καθηγητής των Μαθηματικών και της Μαθηματικής Φυσικής, στην Φιλοσοφική Σχολή, που τότε περιελάμβανε και μαθήματα άλλων επιστημονικών κλάδων.Ήταν ο συντάκτης των πρώτων πανεπιστημιακών εγχειριδίων των μαθηματικώνΘεόδωρος Κρητικός, «Η επιστημονική σκέψη μετά την Επανάσταση. Η περίπτωση του οθωνικού πανεπιστημίου», στο:Εθνικό Ίδρυμα Ερευνών/Κέντρο Νεοελληνικών Ερευνών, Ιστορία και φιλοσοφία των επιστημών στον Ελληνικό χώρο (17ος-19ος αι.), εκδ.Μεταίχμιο,Αθήνα, 2003, σελ.752. Το 1844 του ανατέθηκε και η διδασκαλία της Αστρονομίας. Μεταξύ 1845 και 1846, διετέλεσε κοσμήτορας της Φιλοσοφικής Σχολής του Πανεπιστημίου Αθηνών. Πρώτος αυτός πρότεινε την ίδρυση αστεροσκοπείου στην Αθήνα. Εργάστηκε για την πραγματοποίηση της ιδέας αυτής και της διασφάλισης της απαραίτητης δωρεάς από τον Βαρώνο Γεώργιο Σίνα, και επί της καθηγεσίας του ετέθη ο θεμέλιος λίθος του Αστεροσκοπείου, του οποίου και έγινε πρώτος διευθυντήςΠ. Δρανδάκης, Μεγάλη Ελληνική Εγκυκλοπαίδεια, Αθήνα, 1932, τ. Ζ΄, από το 1846 έως το 1855. Λόγω προβλημάτων υγείας παραιτήθηκε από τη θέση του διευθυντή το 1855, οπότε και ανέλαβε προσωρινά ο καθηγητής Ιωάννης Παπαδάκης, και επέστρεψε στη ιδιαίτερη πατρίδα του Βιέννη, όπου και απεβίωσε στις 14 Ιουλίου 1860. 

Εκτέλεσε μετεωρολογικές παρατηρήσεις στην Αθήνα.

 Συγγράμματα 
 Δημοσίευσε αστρονομικές και μετεωρολογικές παρατηρήσεις στο γερμανικό περιοδικό "Astronomische Nachrichten" («Ειδήσεις αστρονομίας») και στην «Αθηνά».
 "Elliptische Bahnberechnung des Biela'schen Cometen mit Berücksichtigung sämmtlicher Bahn-Elemente und unmittelbarer Benützung der beobachteten Rectascensionen und Declinationen, aus sechs und neunzig Beobachtungen des Jahres 1832", 1834, Annalen der K. K. Sternwarte in Wien, vol. 14, pp. xxxvii-liv
 "Nachrichten von der Sternwarte Athen's nebst Beobachtungen der Irene an derselben", 1851, Astronomische Nachrichten, volume 33, Issue 13, p. 193
 Εξέδωσε πεντάτομο, πλήρες σύστημα Μαθηματικών υπό τον τίτλο «Σειρά Μαθηματικών».
 Άφησε επίσης αδημοσίευτες εργασίες «περί της θέσεως του Αστεροσκοπείου Αθηνών» και «Περί του εντελούς προσδιορισμού των αστέρων, οίτινες ιδιάζουσιν εις την Ελλάδα».

 Παραπομπές 

 Πηγές 
Θεόδωρος Κρητικός, «Η επιστημονική σκέψη μετά την Επανάσταση. Η περίπτωση του οθωνικού πανεπιστημίου», στο:Εθνικό Ίδρυμα Ερευνών/Κέντρο Νεοελληνικών Ερευνών, Ιστορία και φιλοσοφία των επιστημών στον Ελληνικό χώρο (17ος-19ος αι.), εκδ.Μεταίχμιο,Αθήνα, 2003, σελ.738-754
 Γεώργιος Βούρης συνοπτικό βιογραφικό σημείωμα από το Ινστιτούτο Νεοελληνικών Ερευνών


 Αρχείο του στο PhDTree

Κατηγορία:Έλληνες αστρονόμοι
Κατηγορία:Έλληνες μετεωρολόγοι
Κατηγορία:Καθηγητές Εθνικού και Καποδιστριακού Πανεπιστημίου Αθηνών